Det skriver Financial Times. Købsprisen er 140 millioner dollar svarende til over 800 millioner kroner. Sælgerne er den danske kapitalfond Axel, der i 2001 købte sig ind i virksomheden. Axel ejede 70 procent af Georg Jensen. - Vi har gjort mærker som Gucci og Tiffany til multimilliard forretninger. Vi har perfektioneret formelen og vil gøre det igen, siger Hazem Ben-Gacem, direktør i Investcorp, der træder ind i Georg Jensens bestyrelse til Ritzaus Bureau. Og der er indtjening at komme efter, mener Hazem Ben-Gacem. For mens Georg Jensen har en omsætning i Danmark på 290 millioner kroner, er der kun godt seks millioner at komme efter i Kina: - Hvis man kan tjene 290 millioner kroner i Danmark, så kan man tjene fire gange så meget i Kina, siger direktøren. Han mener, at Georg Jensen simple designs vil kunne sælges til de mere sofistikerede unge asiatere: - Over de næste 10 år er det i Asien, der vil blive solgt luksusvarer, siger Hazem Ben-Gacem. Georg Jensen var sølvsmed, skulptør og designer. Og han startede sin virksomhed i København i 1904. Og Georg Jensens kendetegn blev hurtigt et godt håndværk og en enestående kvalitet. Virksomheden står bag mange kendte danske designikoner - og har produceret sølvtøj, smykker, ure, living-produkter samt jule- og påskepynt. Ifølge Axel har Georg Jensen i dag over 100 egne butikker over hele verden. Virksomheden producerer guld- og sølvsmykker på sin egen fabrik i Chiang Mai i det nordlige Thailand. Samtidig er der også dansk produktion på sølvsmedjen på Frederiksberg samt en fabrik i Hjørring, der producerer jule- og påskepynt. Georg Jensen omsatte sidste år for 847 millioner kroner og har omkring 1200 ansatte.
Dansk kapitalfond sælger Georg Jensen til investorgruppe i Bahrain. Salgsprisen er over 800 millioner kroner. 
Det danske designikon Georg Jensen laver blandt andet julepynt på en fabrik i Hjørring.